
Az idősebb korban elkezdett rendszeres fizikai aktivitás hatásának vizsgálata rekreációs és erőltetett futás segítségével, aging patkány modellen

Bevezetés és célkitűzések: Idősödő társadalmunkban fokozott az igény arra, hogy
azonosítsuk és bővítsük azon lehetőségek tárházát, amelyek képesek mérsékelni
az öregedéssel járó funkcióromlásokat.
Anyagok és módszerek: 18 hónapos hím Sprague Dawley patkányokat 3 kezelési
csoportra osztottunk: (I) kontroll csoport: ők modellezték az idősödő, fizikailag
inaktív populációt; (II) rekreációs csoport, akiknek ketrecében beépített
futókereket helyeztünk el, azt tetszés szerint használhatták 6 hónapon át; (III)
erőltetett futó csoport, akik fél éven keresztül heti 6 napon, meghatározott
sebességgel, adott ideig futottak. A kísérlet végpontjában echokardiográfiás,
illetve elektroretinográfiás méréseket végeztünk ketamin-xylazin anesztézia alatt.
Ezt követően egy stress-indukálta 5 mg/ttkg i.p. isoproterenol adása után
meghatároztuk a csoportok túlélési görbéit, végül az aorta endothel-függő
vazorelaxációját ex vivo módszerrel vizsgáltuk.
Eredmények: Echokardiográfiás méréseink során az inaktív állatokhoz képest a
rekreációs és az erőltetett futó csoportokban a systoles paraméterek szignifikáns
javulását detektáltuk, ám a szöveti Doppler technikával meghatározható bal
kamrai csúcs systoles sebesség csökkent az erőltetett testmozgást reprezentáló
csoportban, a rekreációs állatokban mérthez viszonyítva. Elektroretinográfiás
módszerrel, amely adekvátan korrelál a szem vízusával, megállapítottuk, hogy az
„a” és a „b” hullámok amplitúdója fokozottabb volt mindkét aktív csoportban. Az
endothel-függő vazorelaxációt mindkét típusú testmozgás szignifikánsan fokozta.
Az i.p. isoproterenolt a kontroll állatok közül 0, a rekreációs csoportból 1, míg az
erőltetetten futó állatok közül 2 élte túl 24 órán belül, illetve a kísérlet teljes ideje
alatt a sportoló állatok javuló túlélést mutattak.
Következtetések: Eredményeink alapján az idősebb korban elkezdett mindennemű
testmozgás kedvezően befolyásolja a retina funkcióját, a szívfunkciós
paramétereket, valamint a túlélési görbéket.
Támogatás: TKP2021-EGA-1, GINOP-2.3.4-15-2020-00008



